SDP:n entinen kansanedustaja ja nykyinen kuljetusalan yrittäjä Tero Rönni, 64, nosti sopeutumiseläkettä yhtäjaksoisesti lähes seitsemän vuoden ajan. Samassa ajassa Rönnin yrityksen voittovarat kasvoivat nollasta lähes 300 000 euroon.

Tätä tarkoittaa sopeutumiseläke ja sopeutumisraha.

Arkadianmäellä vuonna 1999 aloittanut Rönni jätti eduskunnan keväällä 2011 kyllästyttyään omien sanojensa mukaan olemaan ihmisten kusitolppana. Rönni oli tuolloin 57-vuotias.

- Niin kuin joku on sanonut, että ihmisten kusitolppana oleminen on raskasta. Tuolla toreilla osa hyökkää kimppuun ihan pahimman vihamiehen tapaan. Puheet ja otteet ovat koventuneet selkeästi, Rönni sanoi Demarille toukokuussa 2010.

Rönni aloitti sopeutumiseläkkeen nostamisen huhtikuussa 2011 samaan aikaan Merikukka Forsiuksen (kok), Tuomo Hännisen (kesk), Tanja Karpelan (kesk), Marjaana Koskisen (sd), Kari Kärkkäisen (kd), Tuija Nurmen (kok) ja Kirsi Ojansuu-Kauniston (vihr) kanssa.

Kevan mukaan Forsius, Hänninen, Karpela, Koskinen, Kärkkäinen, Nurmi ja Ojansuu-Kaunisto nostavat kansanedustajien tilapäiseksi työttömyysturvaksi tarkoitettua sopeutumiseläkettä edelleen.

Rönni keskeytti sopeutumiseläkkeen nostamisen yllättäen maaliskuussa nostettuaan sitä yhtäjaksoisesti 6 vuotta ja 10 kuukautta. Rönni täytti maaliskuun alussa 64 vuotta ja olisi ikänsä puolesta voinut nostaa sitä vielä yhden vuoden ajan.

- Luulin pääseväni eläkkeelle, mutta en päässytkään, Rönni sanoo Iltalehdelle.

Luulit pääseväsi eläkkeelle, muttet päässytkään. Mitäs tämä tarkoittaa?

- Että mä tarviin rahaa ja mä rupesin nostaa firmasta palkkaa.

Rönni toimi kansanedustajana 12 vuotta, joten hänen sopeutumiseläkkeensä on 48 prosenttia kansanedustajan palkkiosta, eli reilut 3 000 euroa kuukaudessa. Sopeutumiseläkettä maksetaan 65-vuotiaaksi, minkä jälkeen se muuttuu vanhuuseläkkeeksi.

Rönni kertoi lokakuussa 2017 Kauppalehdelle, että hänelle jää sopeutumiseläkkeestään käteen noin 2 000 euroa kuukaudessa, minkä ansiosta hänen ei tarvitse maksaa itselleen palkkaa kuljetusalan yrityksestään.

- Minkä takia minun tarvitsisi nostaa palkkaa yrityksestäni? Pärjään hyvin sillä parilla tuhannella eurolla kuukaudessa, joka minulle jää sopeutumiseläkkeestä käteen, Rönni sanoi Kauppalehdelle.

Saat yrityksestäsi enemmän palkkaa kuin sopeutumiseläkkeesi on?

- Huomattavasti, moninkertaisesti, Rönni sanoo.

Rönni toimi SDP:n kansanedustajana vuosina 1999-2011. Kuvassa Pirkanmaan kansanedustajat vuoden 2008 valtiopäivien avajaisissa. PETRI PUROMIES

Liikevaihto kasvoi 526 prosenttia

Rönni on vuonna 2012 perustetun Mäntän Tilausliikenne Oy:n toimitusjohtaja ja hallituksen ainoa varsinainen jäsen. Rönnin vaimo on hallituksessa varajäsen.

Kaupparekisteriin toimitettujen tilinpäätösten mukaan Rönnin yrityksen liikevaihto oli vuosina 2014-2017 yhteensä lähes kaksi miljoonaa euroa. Voittoa kertyi lähes 300 000 euroa.

Yritys on kasvattanut liikevaihtoaan neljässä vuodessa 526 prosenttia 122 000 eurosta 767 000 euroon. Samassa ajassa yrityksen tulos on kasvanut 85 prosenttia 62 000 eurosta 115 000 euroon.

Rönnin yrityksellä oli viime vuoden lopussa voitonjakokelpoisia varoja 277 000 euroa, mikä on sattumalta lähes eurolleen saman verran kuin Rönnin vuosina 2011-2018 nostamat sopeutumiseläkkeet.

Näetkö mitään ristiriitaa siinä, että olet nostanut sopeutumiseläkettä, vaikka yritykselläsi on mennyt aika hyvin?

- Meillä on ollut kauheasti investointeja ja tuore firma. Koskaan ei tiedä, mitä tapahtuu, Rönni pyörittelee.

- Sopimukset ovat taas vuoden päästä kilpailussa ja onko sitten 8-9 autoa käsissä eikä mitään töitä.

Rönni kertoo hakeneensa töitä ennen yrittäjäksi ryhtymistä, mutta laihoin tuloksin. Rönnin mukaan entiseen kansanedustajaan suhtauduttiin lähinnä naureskellen.

- 30 vuotta ammattiosaston puheenjohtajana, ay-aktiivina ja 12 vuotta kansanedustajana. Kuka semmoista ottaa töihin? Ei kukaan. Eihän ne tehneet muuta kuin naureskelivat. Ihan turha luullakaan, että mihinkään pääsisi, Rönni sanoo.

Rönni oli vuonna 2009 eduskunnan vasemmistolaisin kansanedustaja ja kokoomuksen Jan Vapaavuori oikeistolaisin. Tutkijat asettelivat kansanedustajat vasemmisto-oikeisto-janalle vuonna 2007 Ylen vaalikoneeseen annettujen vastausten perusteella.